R5dwMg/zh-wiki-yue-long huggingface dataset:
中央集權、地方分權、中央對地方監督，即係孫中山嘅均權主義。地方採取省縣自治，各省制定自治法實行自治，但並唔實行聯邦制。而蒙古西藏嘅地方自治權就另有法律規定自治嘅權限。1947年初，周恩來喺延安發表聲明，指呢部憲法限制地方自治，係獨裁憲法。
中共以武力奪得政權後，實行中央集權，全國由一黨專政。內蒙古、新疆、西藏被稱為自治區，但係自治權力非常有限。1950年解放軍進入西藏，因無法完全掌控空氣稀薄嘅高原地區，於是誘使十四世達賴喇嘛政府同北京喺1951年簽訂十七條協議，畀達賴喇嘛政府繼續管理西藏內部事務，中央只接管西藏嘅外交國防事務。
但係中共只不過將呢個體制當係臨時措施，好快就違反協議，1956年反右運動整肅咗唔少重要藏族幹部，激起四川藏區嘅武裝起義。藏族起義軍逃走到拉薩。中共極左路線令北京同拉薩嘅強硬派主導局勢，最終導致1959年3月10號拉薩起義。
1984年中英聯合聲明，鄧小平提出以一國兩制收回香港，保證五十年內香港高度自治。香港基本法由中共委任嘅代表草擬後，成為香港嘅憲法，但係原有香港英治時期嘅法律予以保留。1997年收回香港，特區行政首長由小圈子選舉產生，中共唔容許原本嘅立法會議員繼續任期，另行建立臨時立法會，並廢除民選嘅市政局同區域市政局，另行設立區議會。
立法會仍然有一半係民選議席，但因為功能組別分組點票，商人及親中份子實際上掌握香港施政。1999年亦以一國兩制方式收回澳門，但同樣只容許有限度嘅自治。2011年香港民間出現「香港自治運動」，中共媒體稱之為港獨，予以打壓。
近年來，中華聯邦思想再次出現，可以話係民國聯省自治思想嘅延續。民國時期嘅政客同學者提出嘅聯邦制主張，主要係針對當時嘅軍閥割據情況。而喺今日，中國、臺灣、香港以及海外華人嘅一啲學者，認為中華聯邦制能夠喺維持地方政府嘅自治權得到完善保障，並可以作為解決台灣海峽兩岸問題嘅一種方案，達成以聯邦制嘅一個國家，又或者由多個國家組成邦聯。
中華聯邦共和國最早喺中國共產黨第二次全國代表大會就已經提出，「用自由聯邦制，統一中國本部、蒙古、西藏、回疆，建立中華聯邦共和國」，七大黨章又重申「為建立獨立、自由、民主、統一與富強的各革命階級聯盟與各民族自由聯合的新民主主義聯邦共和國而奮鬥」嘅官方主張
流亡民主人士嚴家其等人喺1994年撰寫咗《中華聯邦共和國憲法》。部分中國大陸民主人士成立咗「中國民主正義黨」，並提議建立大中華聯邦共和國。中國異議人士劉曉波亦曾經喺《零八憲章》入面提出「在民主憲政的架構下建立中華聯邦共和國」。
呢個係1982年由臺灣學者張旭成提出，主張喺一個國聯內部，兩個政權實體能夠並存、分離，喺經濟同外交上可以建立關係。呢個模式嘅實質，係喺所謂「中華國聯」嘅名義底下，承認兩岸彼此分別為主權地區，而且加入或者退出國聯都係依照自由原則。
呢個名係經周陽山喺〈統合論的幾種抉擇〉整理，參考蘇聯成立初期或者歐盟嘅設計，提出以「一個主權，兩岸共享」、「一個中國，多元體制」嘅原則，混合單一制省份、民族自治區、國防外交由中央掌握嘅港澳特區、保留自主國防同部分外交空間嘅臺灣，建立「四重聯盟」。
呢個名起源於日本管理學家大前研一2003年喺《中華聯邦》一書入面提出嘅「中華聯邦論」，該論主要根基於經濟同文化嘅統合，模糊政治上嘅對立，呢個諗法嘅英文對應譯名為United States of Chunghwa 又或者 Commonwealth of Chunghwa。
香港近年出現香港自治運動。2011年香港學者陳雲嘅著作《香港城邦論》，比較香港同希臘城邦以及一啲現代城邦作為比較，認為香港係一個城邦嘅格局，有良好嘅三權分立、法治同人權等等嘅核心價值。陳雲繼而寫成《香港遺民論》，指出喺歷史上人口嘅主要成份係由南來嘅華人組成，宋朝皇室為逃避蒙古征服逃難到九龍一帶，好多新界圍村人亦係宋代遺民。
之後好多次移民潮，香港喺殖民地政府統治下，反而保存倒華夏文化，例如廣東話漢音同正體字，文雅嘅公共用語等等。佢反對香港獨立運動，認為香港應該保持自治，直到有朝一日帶領中國及其它華夏文化地區共同建立中華聯邦或者邦聯嘅體制。
一直有聲音質疑，若果大中華地區採用中華聯邦主義，會否加劇各地嘅民族分離主義情緒。西藏地區藏族佔總人口嘅96.4%，新疆地區維吾爾族佔總人口的40.6%，但係現時中共不停透過大量漢人移民去殖民新疆、西藏地區。
呢種見解同思想，真係謬誤到極點，可謂人云亦云，習而不察。好似咁樣只睇見美國行聯邦制度就成為世界頂富強嘅國家，我哋而家要中國富強都要去學美國嘅聯邦制度，就係好似前次所講嘅歐美人民爭民權，唔好話爭民權，就算講嘅係自由平等，我哋中國人此時來革命都要學歐美人嘅口號話去爭取自由平等，都係一樣嘅盲從！
都係一樣嘅莫名其妙！……我哋而家喺東亞處於此時嘅潮流，要將「聯邦」兩個字用得恰當，就應該講中國同日本要聯合起來，或者中國同安南、緬甸、印度、波斯、阿富汗都聯合起來。因為呢啲國家向來都唔係統一嘅，此刻要亞洲富強，可以抵抗歐洲，要聯成一個大邦，咁先至可以講得通。
至於中國嘅十八省同東三省以及各特別區，喺清朝時候已經係統一嘅，已經係聯屬嘅。我哋推翻清朝，承繼清朝嘅領土，先有今日嘅共和國，點解要將向來統一嘅國家再來分裂呢？」但畢竟當時情勢唔同現今兩岸問題，未可蓋棺論定。
佢哋嘅主要政綱係「五區公投，全民制憲」同埋「永續基本法」。喺2016年第6屆香港立法會選舉，佢哋喺五個選區都各派一張名單參選，但最後得熱血公民鄭松泰喺新界西贏到議席，而普羅政治學苑黃毓民更連任唔到，選舉失利令到呢個聯盟冧檔。
光復上水站係2012年9月起喺香港上水所發生嘅社會運動。網民響應社交網絡號召，去上水站外示威，抗議來自中國大陸同埋本地嘅水客從事走私活動，長期霸佔附近通道，又搞到該區物價上漲，影響居民生活。行動引起香港傳媒廣泛報道。
粵語嘅發展史同嶺南史息息相關，歷史可以追到公元前秦國南攻百越嗰陣。據流傳史載，古粵語係楚人同埋百越人所講嘅話，由秦始皇侵略嶺南開始，中原嘅雅言就多次隨著諸夏族群嘅南遷，同百越嘅語言相互咁影響，到咗五胡亂華後，本土嘅語言發展慢慢穩定咗，到隋唐之後本土嘅語言體系已經幾完備。
上古陣嶺南有唔少嘅部族，畀中原啲部落叫做南蠻。而秦始皇南侵前，嶺南同其他南方地區都係楚嘅屬地，當地講啲話就有古楚語同土百越語嘅混雜特徵，學界研究過發現咗粵語同閩語、客家話入邊均保留咗大量「有音無字」嘅詞彙，係屬於壯侗語系語言度保留落來嘅詞彙嘅底層。
秦國公元前218年開始攻打嶺南百粵之地。公元前214年，開通咗秦鑿渠，打通楚地同粵西之間嘅水路，噉樣就可以較容易進入粵東。之後秦國搞掂咗成個嶺南，設郡置縣。歷史記載，秦國軍隊出兵之時話有50萬眾，但歷史學家估計得幾萬多啲。
不過，可以肯定，搞掂嶺南秦軍死傷亦都非常之慘重，最後尾留低響南越定居嘅人同當地嘅越族人相比，絕對係少數。呢段時期，當時中原共同語雅言都只係少數人講嘅話。公元前206年，秦國亡，天下大亂，群雄逐鹿。公元前203年，前秦國嘅南海郡太守趙陀受托自南海郡尉任囂，擁兵自立，稱南越王，起兵統一嶺南其餘兩郡，創立咗一個獨立於中原之外嘅國家，國號南越，定都蕃禺。
漢中期，好多人唔中意王莽。響王莽八到廿三年改國為新之間到地皇四年），唔少人亦都來到中原，陳元，同之後士變世家都呢個時間來。佢哋響度響呢度開館教人讀書。大漢國去到後漢末期，中原一帶好亂。政體上，嶺南九郡之上加一級做州，叫交州。
士燮做咗交州太守，去除埋州刺史，佢差唔多獨立統治，自成一角。因為佢統治下好太平，所以好多中原人搬到去嶺南。經學家劉熙，就響交州開學，程秉、薛綜、許慈都係佢呢度嘅徒第。重有好多讀書人來到呢度，許靖、許邵兩兄弟、袁沛、鄧小孝、徐元賢、張子雲、劉巴、袁忠、桓邵住等等。
孫權公元210年任步騭做交州剌史，帶兵入番禺，217年將交州治由廣信搬到番禺，嶺南進入三國時代。士燮就歸響吳國旗下，就繼續管廣信佢個地方，直至佢死。226年燮死嗰年，吳國試過另立廣州，不過無幾耐就廢咗。
當時吳國丹陽太守萬震有記廣州南蒼梧、鬱林、合浦、寧浦、高涼啲埞遍佈俚人。另外吳國名士虞翻畀孫權貶到交州，就響度著書立說，開校敎人，學生有成幾百人。交州多人用雅言，官府用雅言，以至當地百越各部族之間都用雅言。
至魏晉南北朝時期，南朝宋、南朝齊仲有記廣州好多埞方住有大量俚人。中原地區長期處於戰亂動蕩嘅狀態，一啲中原人為咗逃避戰亂，走佬到江浙一帶，縮喺丹陽、晉陵、廣陵等郡境內嘅僑州郡。可能有部分移民入咗粤北定居喺始興度，新移民嘅中原漢語就同秦漢陣成形嘅古粵語進一步疊加咗影響，令到古粵語同中原漢語收窄咗距離。
南朝寒門逐漸滲透落士族，喺侯景之亂後，江南啲士族就死傷眾多，由陳霸先勢力取代佢哋成立南朝陳。歷經晉朝到隋唐，冼馮家族一路經營高涼、海南，雷州半島一帶嘅俚人南渡，落腳到海南島，成為咗海南臨高人嘅先祖。喺呢個成長時期，上古漢語首次凌駕古越語，兩者融合成爲最古老嘅上古粵語。
有好多輕唇讀重唇嘅音，例語番禺個番就係一個例子。喺大陸南北分治咗長達270幾年入邊，中原雅言因新族主宰嘅衝擊而畀消滅咗，逃到嶺南而紮根嘅中原難民，帶來咗源於古中原嘅末代雅言，同本土嘅古楚語、古百越語共同融合咗，奠定咗後世粵語體系嘅語音基礎。
到隋唐陣，粵語隨著嶺南地區漢族人口嘅增長、廣州附近地區原來居住嘅一部分少數民族已經被漢化、另一部分照舊喺當地安居樂業。尤其係唐末五代，基本上係粵語音韻定型時期，例如非敷奉母輕唇化，莊章合流等，呢次可以話係中原漢語對粵語嘅第二次大影響，粵語基本定型成爲中古漢語。
呢一階段粵語再次進一步受隋唐時期中原漢語疊加影響，唔少中原嘅文人學士畀朝廷貶咗落廣東，加深傳播咗漢語嘅讀書音，喺呢個中古演化入邊，粵語嘅發音、詞彙同文法結構都演變得非常之完備，仲傳承埋更多嘅古中原雅言嘅元素。
唐宋陣嘅廣東因海上絲綢之路嘅得益而好昌旺，湧入咗好多嘅外商，單係常年聚居廣州城嘅外商就有十幾萬人，官府係指定咗啲商人居留到內城嘅蕃坊，包括有南亞裔人士、波斯人、阿拉伯人等，啲商人亦將佢哋嘅語言引入到粵語度，好似係冚唪唥、邋遢、巴閉呢啲，就係呢啲族裔嘅語言度引過來嘅。
辛亥革命後到民國初時，廣州仲係有著極高嘅政治影響力，居住喺廣東嘅軍政高層都有唔少，粵語實際嘅使用就變得仲係好普遍，似國民黨「二大」嘅會議語言就係用粵語，大會仲為咗照顧埋粤人利益，將當次同跟著啲會議嘅重要報告同決議，都翻譯成粵語。
當其時嘅瞿秋白等左翼知識分子，抨擊過五四白話文係成為咗一種「新文言」，認為漢字係唔代表到普羅聲音嘅死文字，兼係反對以北京語音做標準音嘅「資產階級國語運動」。1930年瞿秋白仲去咗蘇聯，同蘇聯嘅漢學家制訂咗「拉丁化新文字」方案，「這種拼音文字拼寫的不是文言，也不只以北京一地方言為標準的『國語』，而是各大方言區的大眾口語」。
之後大陸啲地方知識分子，都落力同自己地方啲語言搞拉丁化，制訂咗上海話、蘇州話、廣州話等新文字方案。戰後留喺香港嘅左翼文藝人響應過中共文藝「大眾化」之路，而發起咗方言文學運動，催生咗唔少嘅粵語書寫作品，好似黃谷柳嘅小說《蝦球傳》等。
而喺革命時期，粵語喺廣東度升格成一種革命嘅語言，粤境入邊啲唔係講粵語嘅民眾，將學習粵語睇做一種時尚同革命嘅做法。甚至乎一啲場合度，係唯有講粵語嘅人先會當做係真正嘅革命者，好似喺省港大罷工陣湖南籍嘅李森畀揀選做罷委會幹事局局長，唔少工會就以「外江佬唔識廣州話」為由提出咗抗議。
1949年後，粵語作為一種地方語言而受到削弱，喺中國大陸「推廣普通話」嘅運動中，粵語嘅地位大不如前。粵語不斷向緊北方話靠攏，甚至有普通話取代粵語嘅情況出現，好多年輕一代根本唔識得一啲專業名詞嘅粵語讀法。
由於中央嘅政策規定，中小學甚至幼稚園都要用普通話教學，學校又唔主動開設獨立嘅粵語科目，年輕一代長期喺普通話嘅環境下成長，思考嗰時嘅思維都唔用母語反而用普通話，變成有啲細路可以講到一口流利嘅普通話，反而廣州話就唔係好識，對於廣州話未來嘅發展有好大影響。
1984年，中國國務院總理趙紫陽同埋英國首相戴卓爾，代表中英兩國喺北京簽署《中英聯合聲明》，確認1997年嘅香港主權移交。當中英方已經表明咗香港人唔會獲得英國居留權，不過為咗安撫人心，仍然喺1985年制訂咗《1985年香港法案》，新增咗英國國民嘅身份，並且喺1987年開始向香港人簽發英國國民護照。
不過，因爲英國國民嘅身份並冇居英權，所以令唔少港人都覺得失望，香港隨即開始出現咗移民潮。喺1989年六四事件之後，香港嘅移民潮步入高峰。面對移民潮嘅問題，時任行政局議員嘅鄧蓮如女男爵，就曾喺六四事件之後公開懇求英國，唔要將英國嘅人民交俾去「一個毫不猶疑咁用坦克同埋武力嚟鎮壓人民嘅政權」。
另外，佢又曾經同另一位行政局議員李鵬飛一齊去倫敦，代表兩局議員，以道義理由喺居英權嘅問題上，同英國進行多番嘅遊說。但係，英國因爲中國政府唔斷施加嘅壓力，同時擔心香港人會湧到去英國住，所以仍然唔肯俾全香港所有嘅英國屬土公民擁有英國居留權。
擁有居英權嘅人，可以隨時去英國定居，完全冇需要喺英國逗留所需要嘅年數嚟申請居留權，而持有人嘅仔女亦都可以喺英國讀任何公立嘅中學。呢個方案可以俾所有攞到居英權嘅人，安心咁喺香港生活，但係萬一香港出現啲問題，就可以隨時去英國，嚟減輕香港人才同資金流失嘅問題。
中華人民共和國方面對居英權計劃表示唔滿，亦對表示唔承認居英權計劃，華裔持有人一般仍然被視為中國公民。由於中方規定喺主權移交後嘅特區政府，出掌要職嘅人士均須為冇有外國居留權嘅中國公民，所以中方唔會俾外國公民喺主權移交後出任政府要職。
廣東獨立，又叫做粵獨，講嘅係認為廣東應唔受外界管轄同干擾，建立獨立自治嘅政治實體嘅主張兼運動。 近代包括咗康有為弟子歐榘甲在內等，都提出過呢個主張。歐氏喺自己本書《新廣東》度提出咗建立「廣東人之廣東」嘅主張。
1911年辛亥革命後10月尾，廣東同盟會會員陳炯明、鄧鏗同彭瑞海等人喺廣東各地組織咗民軍起義。11月9號，陳炯明率部光復惠州，宣佈埋廣東獨立，成立咗中華民國粵省軍政府。1912年1月1號中華民國成立後，廣東成為咗中華民國嘅一個省。
喺開初，受聯省自治思想影響，廣東省起草咗《廣東省憲法草案》，並喺1921年12月19號由廣東省議會通過咗。但呢個對廣東未來規劃嘅主張並未獲得足夠嘅支持，並隨著蘇聯勢力介入遠東，以及國共兩黨北伐而流產。
清末中央面對著「內憂外患」，義和團運動嘅發起同席捲，引起咗統治集團內部嘅分裂。慈禧太后喺1900年6月21號，發佈咗招撫義和團兼向八國聯軍宣戰嘅上諭。掌握著地方大權嘅多數督撫就強烈杯葛，撐硬主和派，形成咗地方同滿清中央公開對抗兼分裂嘅局面。
」。呢陣時東南各省抗拒朝廷嘅外交政策，自行同啲西方國簽埋條約，實際上成咗脫離滿清中央控制嘅自治政體。而廣東人一路有著獨特嘅身份認同，好早受到過現代化洗禮，慢慢出現埋分離嘅訴求。廣東嘅士紳階層仲向李鴻章建議割據兩廣獨立建國，往來粵港嘅商人亦尋求港英政府嘅協助，嗰陣時嘅港英政府亦有意推動，以借此擴張大英帝國喺兩廣嘅利益。
同一時間，革命派已打算趁著清廷勢弱，嶺南建立根據地。早喺五、六月之交清廷仲未同各國宣戰陣，香港定例局非官守議員，同時又係首個華人爵士嘅何啟，就喺請示咗港英政府後，搵咗留守香港嘅興中會黨人陳少白，建議興中會同李鴻章合作，建立個兩廣獨立政府。
何啟呢陣主要做嘅係爭取港督卜力嘅支持。何啟先同咗部分興中會成員討論返兩廣獨立後，改造大中華嘅方案《華南志士致港督書》，再由何啟譯成英文交咗畀卜力。何啟起草嘅畀稱做《平治章程》嘅綱領，係支持喺西方大國嘅託管下，重組大中華嘅政治制度，內容包括咗「遷都於適中之地。
6月11號，孫文偕楊衢雲、鄭士良、宮崎寅藏等人自橫濱啟程，喺17號抵達香港海面，遇到李鴻章派來迎接嘅軍艦。由於孫擔心大清誘捕渠嘅陷阱，開初唔敢貿然登船，就派宮崎等三名享有治外法權嘅日本人代表孫赴會。當晚10點左右，宮崎等人抵達劉學詢喺廣州嘅公館，進行秘密談判，期間劉學詢表示喺西方諸國攻陷北京前，李鴻章「不便有所表示」，暗示獨立問題需待北京易手後進行。
宮崎就話返，李鴻章應保障返孫文嘅安全，同興中會借埋咗六萬，當係雙方合作嘅基礎。劉學詢當即請示過李鴻章後，表示咗同意，當面就出咗三萬嘅數。到凌晨三點，先結束咗將近五個鐘嘅會面，宮崎等人即趁夜返去咗香港，孫文亦當日啟程由河內去咗星洲。
為咗維護英國喺珠江流域嘅特殊利益，港英政府對李鴻章同革命派嘅合作亦有唔少興趣，決心盡力阻止李北上，希望李鴻章留喺廣東建國，支持何提出嘅李鴻章同興中會合作實行兩廣獨立嘅計畫。卜力就咁谷著推李鴻章同孫文聯合。
卜力同孫文應承過李鴻章，話如果獨立成功咗，就推舉李來做兩廣共和國嘅「總統」。李鴻章為咗穩定華南局勢，對呢個計畫都幾起痰下，就同革命派進行過談判仲畀埋貸款。到咗6月20號，署任港督加士居少將電報咗殖民地部，要求倫敦准許港府介入李鴻章嘅行程。
但隨著戰局嘅惡化，清廷內主和聲音開始出現，李鴻章喺7月8號再次接到咗清廷電報，畀慈禧任命咗做直隸總督兼北洋大臣，李鴻章覺察到朝政有開始向有利於主和派方向發展嘅可能，決定改變態度，於是乎決定咗離粵北上。
喺兩廣獨立計畫失敗咗以後，何啟試著繼續遊說港英，講咗關於改造大陸王朝嘅思想同計畫。7月21號，何啟報導稱，卜力支援華南成立一個共和國。8月1號，何喺英文報章《德臣西報》度發表咗篇以呢個政治綱領做依據嘅文，喺8月10號更進一步喺報刊發表關於喺大陸南部建立個獨立共和國嘅文。
清廷喺多次對外戰爭度，割地賠款並簽訂咗不平等條約。1901年春，傳聞清廷會將廣東割畀法國，留日粵籍學生馮斯欒、鄭貫一、李自重、王寵惠、馮自由及梁仲猷等人發起成立咗廣東獨立協會 ，主張廣東向清廷宣告獨立，強調廣東係廣東人嘅廣東，命運應由廣東人決定，而唔係滿清政府。
喺日本嘅粵僑有相當多人響應，「參加者二百餘人」。一班發起人當其時亦拜訪過喺橫濱落腳嘅孫文，商討籌商辦法。廣東留日學生同興中會嘅合作，就由呢陣開波。協會嘅成立，推動咗各省自立嘅風潮。由於事出「割讓廣東」嘅傳言，而協會又係同鄉會性質，成立冇耐就唔再有活動。
清末嘅大陸局勢，引發咗知識份子及社會人士嘅思考。出現咗喺各種立場、各種角度度所提出嘅唔同主張及方案。康有為及其弟子主張通過改革上書嘅方式，建立以中華民族為主體嘅君主立憲制大一統國家。而孫文則帶領同盟會以及其他組織，喺各地宣傳革命，主張「驅逐韃虜，恢復中華」。
清廷喺甲午戰爭戰敗後，同年4月簽訂咗《馬關條約》將臺灣及周邊島嶼割讓畀日本，遭到臺灣住民嘅強烈反對，臺灣部分仕紳因而鼓動前清臺灣巡撫唐景崧喺同年5月25號宣佈建國，成立咗亞洲第一個以「民主國」自稱嘅國家臺灣民主國。
喺1902年，康有為弟子歐榘甲喺自己做總編輯嘅三藩市《大同日報》度，用筆名「太平洋客」連載咗篇共五六萬字嘅長文《廣東獨立脫離滿清羈絆之說》，分載幾十日，主張廣東獨立及脫離滿清嘅必要，大受讀者歡迎。呢組政論文好快由日本橫濱嘅《新民叢報》轉載，仲由新民叢報社印成題名《新廣東》，又名《廣東人之廣東》嘅單行本發售，卷首有彩色嘅廣東地圖仲附有美國獨立廳圖。
1905年5月8號，清廷軍機處致函各省督撫嚴行查禁《新廣東》、《新湖南》及《新民叢報》等宣揚變法或革命嘅「悖逆」書刊。馮自由喺自己嘅回憶錄《革命逸事》度提到，《新湖南》「鼓吹湘省脫離滿清獨立之說甚力，與粵人歐榘甲著之《新廣東》同風行於世」。
」1909年，康有為一派同歐榘甲等人嘅矛盾白熱化，包括劉士驥在內嘅多人被暗殺。歐不得不「出入率以死士相隨」，成日心驚。然而康有為搶先一步，舉報埋歐借商謀亂，圖為兩廣獨立，密謀革命。康有為喺告密信度指歐榘甲「偽託於保黨中，欲以暗移人心，既以反背黨旨，為黨魁所大責不容，則又巧變面目」，「欲謀亂，東西粵、雲南三省遍佈心腹，運購軍夥，非藉招商股籌數十萬不能措辦」，「反心盜據」，「藉巡撫之勢力，以招商劫商，因廣西之荒僻而謀亂，欲據兩粵滇黔而自立」。
1911年湖北武昌起義後，廣東各界「策劃廣東自保」。11月9號，廣東諮議局宣佈咗廣東脫清獨立。廣東嘅士紳階層喺晚清嘅諮議局改革入邊，試過咗現代嘅政治參與，辛亥革命令到士紳有咗主導實踐廣東獨立自主嘅機會。
中華民國初年，受聯省自治思潮嘅影響，政治家同地方實力軍人提出咗聯邦制，做大陸政制改革方案，主張各省自治立憲。當其時主政廣東嘅陳炯明，亦贊同呢種方案，仲推動咗當時嘅廣東議會起草埋《廣東省憲法草案》，規定咗廣東嘅軍事同財政獨立自治制度，以及同中華民國邦聯之間嘅關係。
歷史學者劉仲敬認為，聯省自治立憲嘅實踐若果冇國共兩黨嘅北伐干涉，最尾會慢慢瓦解到中華民國嘅中央政府權力。而列強對唔同地方軍閥事實割據嘅保護，會產生接近西班牙美洲解體嘅效果。劉同時認為，五代時期嘅廣東同越南均由殘唐嘅節度使據守，最終南漢國畀宋消滅咗，而靜海軍節度使變成中央政府嘅藩屬，呢個係兩地後來嘅走向唔同咗嘅原因。
喺文革時期喺過廣州街頭貼出大字報批判中共嘅李一哲事件嘅主角，中國民運人士王希哲發表過篇強烈批判臺灣獨立嘅文章，回憶咗喺廣州嘅成長經歷，話作為南下幹部後代嘅渠喺廣東度感受到廣東人強烈嘅排外情緒。因為當時嘅廣東由上到下嘅，幾乎各級統治機構主政者都係外江佬，王同渠啲外省同學，經常會因此同地膽發生啲言語同肢體衝突。
生於澳門嘅香港時事評論員譚志強就話，唔認為香港獨立可行，但廣東就有獨立嘅條件。譚重提咗陳炯明嘅聯省自治概念，認為就地理位置講，只要封咗三個分別接壤福建同湖南嘅山口嘅高速路，仲有肇慶嘅水路，廣東即可獨立。
香港遊戲開發者、企業家、政治評論家鄭立憶述喺大陸工作嘅經歷，試過接觸唔少會私下討論廣東獨立嘅內地人，仲描述「『如果我哋嘅故鄉獨立』咁嘅說法，係好易聽到嘅」。鄭仲話到，同渠傾到廣東獨立嘅人士往往有著分裂嘅政見，例如又會激烈地主張攻打臺灣。
對於呢幾年網路上出現嘅「廣東獨立」聲音，有網路評論指，廣東啲本土人士具有「本土優越感」以及「本土危機感」，係屬於「網路部落主義 」，仲認為廣州嘅撐粵語遊行就係矛盾激發嘅例證。呢個評論同時指，歷史上李鴻章同歐榘甲等計畫嘅廣東獨立，目標仍然係為咗恢復大一統，獨立並唔係目的。
喬治梅森大學經濟歷史學者Mark Koyama就喺一次訪談度提到，經過同大陸人交談嘅經歷感受，認為大陸人「比想像中更分離主義」，特別係來自「上海地區或粵港地區」嘅人士。Koyama同時指，大中華歷史上每幾百年就會轉入分裂嘅格局，因此如果將來有大災難或崩潰事件，好有可能會再次分裂。
精通中文嘅日本右翼評論人、作家兼記者，日本「南支那海問題思考會」成員宮崎正弘結合自身喺中國嘅經歷，認為唔單止南蒙古、西藏同東突厥斯坦，而仲包括廣東、香港、澳門、福建同上海，因為畀分成唔同嘅經濟圈，都有獨立嘅潛力同可能性。
宮崎認為中國民系之間差異極大，廣東人一路有旺盛嘅「反中央、獨立精神」。結合個人對中國其他地區嘅民情分析以及中共內部嘅權力鬥爭，宮崎指出中國實際上面臨著多種分裂嘅可能性，因為中共難以同時應付經濟、邊疆、維穩同資產外流等問題。
中國流亡異議作家廖亦武認為，中國「最好分裂成十國」，包括雲南、四川、廣東等地，廖認為中國共產黨冇能力「統治這麼大一個國家」，並主張地方分裂嘅前一步應該係地方自治，從而達到前蘇聯解體嘅效果，呢啲言論因此遭到中國親體制學者嘅激烈批判 。
歷史學者劉仲敬同樣主張，中國應該解體成唔同嘅民族國家，並將廣東獨立後稱為「坎通尼亞」。有研究中國當代社會思潮嘅加拿大學者認為劉對區域主義嘅推崇，包括咗對香港，臺灣，西藏等地嘅分裂活動嘅支持，對中國嘅未來係極為危險嘅。
2015年，中國國家發改委將廣東省嘅廣州、惠州、東莞及深圳光明新區列入試點，改善外來人口啲福利，估算成本達1490億。此舉激發起網路罵戰。有廣州網民喺微博度宣示不滿，認為呢個計劃未有考慮過原住民感受，仲批評外省人冇決心融入，唔會學習廣州嘅文化，指「無義務將廣州嘅資源分畀外省」，更有人高呼「廣州打響獨立戰爭！
2017年1月，廣州五羊小學推出第一本小學校本粵語教材《粵讀羊城》，唔少廣州人盛讚。然而喺中國大陸互聯網掀起嘅討論熱潮，有批評係推廣粵語係對國家標準語言文字教育推廣嘅阻礙，有話「顯然是一種地方主義渲染，極不利於國家穩定與統一」，希望當局出手制止，又質疑此舉係為咗建立學生使用粵語嘅自豪感。
安徽一叫做章曉華嘅高中語文老師，甚至喺微博指呢個係鼓吹粵獨，質疑學校違反憲法在內嘅多條法律。章曉華同時認為，中國人應該「維護中央權威、推動國家統一、促進民族融合」，否則會重蹈南斯拉夫解體嘅覆轍。更有網友向教育部舉報五羊小學做法。
2018年3月12號，據報廣州多處公共設施畀寫上繁體字「廣州獨立 香港加油」，「廣東獨立」，「Free Cantonia」等口號，遍佈交通工具及行人路上，包括大元帥府巴士站、新鴻花園巴士站、以及多個巴士坐位度。
部分反對香港獨立嘅親中媒體，例如香港東網，認為呢啲係香港嘅「獨立歪風」蔓延到內地嘅表現，亦認為喺公共地方胡亂塗鴉有違公德。有維權人士接受外媒採訪陣話，係由於當地民眾不堪忍受中共打壓粵文化，更對民眾訴求置若罔聞，先至採取呢種反抗行動。
廣州維權人士廖劍豪受訪陣話，試過喺農講所站附近見過寫著「廣東獨立」嘅街紙，廖認為呢啲出現係一種社會進步。不過廣州坊間知名嘅區伯話反對分裂國家，認為一個國家嘅人民應該團結一致。澳門理工學院嘅政治學家Arnado Gonçalves受訪時話，儘管廣東人有其獨特嘅身份認同，但仲係質疑呢種運動嘅自洽性。
2019年1月1號香港元旦大遊行，支持香港獨立嘅香港民族陣綫有展示支持廣東獨立嘅木棉花旗幟，隊伍度仲包括西藏獨立、臺灣獨立、東突厥斯坦獨立、南蒙古獨立、滿洲獨立、閩越獨立、巴蜀獨立同上海獨立等旗幟。除港獨口號外，示威者亦高叫「廣東、廣西、福建獨立」等口號。
2019年8月23號，由上海民族黨同維吾爾裔美國人協會聯合舉辦嘅反共獨立運動政黨大會，喺美國首都華盛頓特區國會山舉行。參與人士包括香港、東突厥斯坦、南蒙古以及廣東等地獨立運動嘅支持者，以及中國民主運動人士。
2019年11月，廣東茂名文樓鎮因起火葬場問題引發當地民眾嘅抗爭，即2019年化州火葬場抗議事件。期間有民眾模仿咗香港運動，公開高叫咗「光復茂名，時代革命」嘅口號。後被警方強力鎮壓，但當地居民未有屈服。
2020年6月23尾，中國通過咗引起全球關注嘅香港國安法，根據香港警察即時「港版國安法」嘅行新增動指引，提及到違反嘅個例包括公開嘅一啲指定旗幟，列明嘅旗樣當中有包括喺2019年元旦遊行出現嘅廣東獨立旗。
2018年3月12號，據報廣州多處公共設施被人寫上咗「廣州獨立 香港加油」，「广东独立」，「Free Cantonia」等標語，喺交通工具同行人路度，地點有大元帥府巴士站、新鴻花園巴士站同多個巴士坐位挨背，而字體高度一致可能出自同一人手。
」仲話「港獨向粵獨致敬，港獨是粵獨天然盟友」。有網民唔信廣州人會寫呢啲字，話佢哋唔曉深筆字，「繁體字的廣州獨立？港獨裝的蠻像的」。亦有網民指廣州獨立唔夠好，認為「應該是廣東獨立還差不多」。有支持港獨嘅網民就有致敬，認為中國嘅民主化唯有一條路，香港、廣州、上海、東北同西藏都應獨立，突破中央嘅控制，先至可以保存到風俗文化，改善生活，中央只需控制返河北同北京就得。
有維權人士接受外媒採訪時認為，因為當地嘅民眾忍受唔到中共打壓粵文化，對民眾嘅訴求置若罔聞，先至會有呢啲反抗行動。廣州維權人士廖劍豪接受自由亞洲電台採訪時，話試過喺廣州市地鐵農講所站左近見過一張A4紙寫有「廣東獨立」。
廖覺得呢種情況嘅出現係一種社會進步。另外較出名嘅廣州維權人區伯就話，雖然係希望推動到民主進步，但亦反對分裂國家，認為一個國家嘅人民應該係團結一致。澳門理工學院嘅政治學家Arnado Gonçalves接受法廣訪問時話，雖然廣東人係有獨特嘅身份認同，佢本人就疑惑呢個運動嘅自洽度。
到2019年8月尾，廣州街頭再出現咗噴塗粵獨標語嘅個案。多次實名喺Twitter留言聲援香港反修例運動嘅廣州自由職業人士楊旭彬，由24到26號喺廣州河南小洲村一帶，到唔少位置度塗噴咗「廣東獨立」、「時代革命」、「光復廣州」、「支持HK」、「自由」、「民主」等字標語，26號就俾差人拉咗。
差人仲去埋楊嘅住所，搜獲咗防毒面具、頭盔、噴油等物。跟著楊係被控尋釁滋事罪。廣州市海珠區人民法院喺2020年1月13號，就案件召開咗視像聆訊，楊旭彬出庭時承認咗寫過啲標語，自願認罪。一個禮拜後法院就出咗書面判詞，話有物證兼楊對控罪未有異議，所以裁定佢構成咗尋釁滋事罪，判刑9個月，刑期係到2020年5月25號。
異見作家野渡向媒體話，由於判刑嘅時候，同楊獲釋時間間相距得返三個月，估計楊上訴嘅可能唔高。據報有粵獨政黨就喺社交網站強烈譴責法院判決，批評係「再一次展現出中國政權對基本人權的蔑視和對粵人的壓迫」，要求中國當局係即刻放返楊，仲呼籲國際社會關注楊案。
2019年8月，香港建制派議員、工聯會成員陸頌雄喺Facebook發文，指反送中運動嘅示威者提出五大訴求，係美帝國主義「獨霸全球」計劃其中一部分。而佢個人分析嘅路線圖度，指「美國計劃」包括「策動香港獨立」，「煽動廣東的獨立叛亂，以及對中國的肢解」。
祖籍湖南嘅澳大利亞華人經濟學家楊小凱試過自己寫書，多次探討中國同歐洲經濟制度同歷史嘅差異，設想咗東亞解體成多國體系，廣東等地變成主權國家，將會對自由貿易造成嘅積極影響。「今天如果湖南與廣東是兩個國家，他們之間的人均收入差別已在一倍左右，競爭壓力當會非常強。
1902到04年間，歐榘甲喺過《新小說》度以「新廣東武生」做筆名，發表咗改良粵劇劇本《黃蕭養回頭》。劇中旗幟鮮明地宣揚咗《新廣東》入邊嘅廣東獨立思想，仲將歐氏喺《新廣東》提出過嘅獨立策略加以戲劇化演繹。
喺歐榘甲設置嘅橋段度，主人公黃種強係明代廣東農民起義領袖黃蕭養轉世。劇名度過所謂「回頭」即再世嘅意思。歐榘甲利用咗廣東民間「九牛浮水面，蕭養轉回頭」「大石沉底，白鵝浮游，三十年後，蕭養回頭」呢啲民謠，達到宣傳目的。
而中國異議作家王力雄嘅小說《黃禍》度，描繪咗因為中華人民共和國內部權力鬥爭嘅緣故，包括廣東在內嘅東南沿海諸省為維護自身利益﹐宣告實行「一國多制」脫離北京當局。此舉最終引發咗最後擴散成全球性戰爭嘅中國南北戰爭。
電腦遊戲方面，一個以中華民國做背景嘅回合制策略遊戲民國無雙，畀玩家有得揀包括粵系、西藏、滿洲國及東突厥斯坦第二共和國等在內嘅大中華近代各勢力。遊戲時間設定係1925年、1935年、1946年嘅東亞，玩家進入可以揀任何勢力。
其中1925年嘅劇本，係同歷史一樣，國民政府快會同粵東陳炯明嘅粵系爆發戰爭。遊戲設計者允許揀咗粵系嘅玩家，進行改變歷史嘅操作，例如統一東亞、統一中國、聯省自治、達致金融壟斷，或者建立獨立嘅「廣東共和國」。
湖南獨立運動，現時有陣簡稱係湘獨，係支持湖南獨立自治嘅政治運動。由1903年歐榘甲主張廣東獨立嘅《新廣東》啟發，湖南革命黨人楊毓麟提出咗湖南脫離清帝國獨立建國嘅思想，仲攞咗「湖南人之湖南」做筆名寫咗《新湖南》。
後尾到中華民國初年，喺聯省自治及制憲運動時期，湖南左派人士包括彭璜、毛澤東等人繼續獨立運動，主張建立「湖南共和國」，以脫離北洋政府獨立。當其時呢個主張唔係幾多人支持，而隨著北伐同埋湖南省憲法嘅廢除而收檔。
雲南獨立，簡稱係滇獨，指嘅係認為雲南應該由中國中央政府度脫離出嚟，建立返獨立自治嘅政治實體嘅主張同運動。喺歷史近世，雲南先係爆發過，以穆斯林打頭嘅多民系雲南人參與嘅杜文秀抗清戰爭，仲建立埋潘泰王國。後尾受到咗日本泛亞細亞主義嘅影響，主張對清朝體制搞革命嘅人士，提出埋包括雲南獨立等主張，以規劃雲南嘅未來，其中大部分為清朝洋務運動後留學日本的滇籍留學生。
1911年爆發辛亥革命，農曆九月初九，唐繼堯等人領導的昆明爆發重九起義。公元1911年11月1號，雲南宣佈咗建立大中華國雲南軍都督府政權，得到咗清末新政產生嘅雲南各階層士紳嘅支持。蔡鍔被推舉做軍都督，隨後雲南政府照會英法，宣告咗獨立。
雲南喺珠江上游嘅大西南地方，喺東亞史上，東南亞多個族群都喺度搞過自己嘅政權，似滇國、南中、南詔國、大理國等，有著各種輝煌嘅文明，而嚟自中原嘅王朝，仲試過多次對雲南征戰同屠殺。到咗元朝，蒙古人通過大理蒙古戰爭，將雲南正式吞併，成咗中國王朝版圖嘅一部分，透過行省夾土司管治當地。
喺清末，好似廣東等地爆發咗土客戰爭咁，雲南嘅穆斯林同非穆斯林之間，亦爆發咗大規模械鬥。喺1856年、杜文秀率領著雲南啲穆斯林，舉兵反清起義。杜軍喺攻佔咗大理後，宣佈會寬恕大理啲居民，仲將漢人同各地唔同族群，接納入軍隊範圍。
杜喺潘泰王國搞嘅國策係「三教同心」，係將雲南各族群團結埋一齊，一致咁反抗滿清政府。因此杜文秀有著多重嘅身份。喺穆斯林嘅面前仲有外交度接觸啲西方世界時，杜係叫做「蘇丹」。而喺漢人面前，佢嘅身份就係「天下兵馬大元帥」，提出咗「驅滿」、「革命滿清」、「蓄髮」嘅政治綱領。
喺1868年，英印政府派出咗大佐斯萊登，率領官員多人入滇探測，由八莫到達騰沖。返到英國後，佢向英國政府建議，利用杜嘅大理政權將雲南由大清度分裂出去，實現埋英國有得由緬甸入雲南嘅貿易方略。一啲英國政治家面對著嗰陣雲南嘅局面，亦傾向係同獨立嘅雲南做生意。
最尾英政府決定，係要維持返外交同經濟關係嘅穩定，而揀咗繼續支持清帝國，冇揀潘泰王國。1872年11月26號，大理俾清軍攻陷前，杜文秀為咗避免屠城，揀咗服用毒藥孔雀膽後著禮服自殺，再被人抬著遺體，送到去清軍大本營以示投降，但清軍背信棄義依舊屠咗大理城。
1873年潘泰國正式終結咗。中國史學者範文瀾就評話，「杜文秀是中國人，竟敢出賣祖國的雲南和雲南各族居民，從他勾結英國侵略者的一天起，他不再是起義軍的代表。而是祖國和起義軍的叛賣者。1868年，他們都派人到大理活動。
法國的活動沒有結果，英國則與杜文秀建立了聯繫……給杜大批軍火，幫助建立兵工廠。在緬甸八莫專門設立了政治商務代表處。杜文秀在英國侵略者的支持下自稱撒裡曼蘇丹，改年號．造宮室，建立了一個所謂『獨立國』……1871年更派他的兒子訪問英國、土耳其，準備進一步出賣祖國。
喺19世紀到20世紀嘅時代，日本嘅明治維新收效好大，同時間又產生咗泛亞細亞主義嘅思想主張。泛亞主義者嘅主張，係日本必須喺東亞扶植自己嘅僕從國，將成個亞洲由歐洲人手入邊解放出嚟，喺亞洲建立返一個類似歐洲嘅國際體系。
喺1906年10月15號，同盟會雲南支部出版嘅《雲南》雜誌，喺日本神田區出街，迅速得到咗雲南嘅紳商、學界，仲有定居喺日本、緬甸、越南、泰國嘅滇僑全方位嘅支持，甚至連供職大清政府嘅雲南籍官僚，都好踴躍咁捐款。
喺1908年，雲南爆發咗河口起義。呂志伊、楊振鴻、李根源、趙伸等雲南同盟會骨幹，喺東京錦輝館發起召開咗雲南獨立大會。當日有成萬人到會，大會仲受到咗國際一啲關注。清政府就即刻落柯打，開除咗呂志伊、楊振鴻、湯増壁嘅官費，仲發出咗通緝。
張成清號召以雲南獨立，帶動東南亞各國獨立嘅計畫，受到唔少人嘅歡迎，嗰時係群情激奮，聲勢浩大，上萬觀眾都為之拍爛手掌。英國駐仰光總督知咗單嘢後，好鬼驚有事變，即時落令拉人。張收到風後，即離開咗曼德勒到眉苗，但仲係畀當局追捕到咗，喺1909年8月15日被英屬緬甸當局處決。
喺1948年，昆明《觀察報》同《大公報》等報章，登出咗好幾篇文，指責幹崖土司刀京版召集啲土司開會，計劃搞一個「南詔聯邦合眾國」，「扶持白夷自主」，「邀集南甸，戶撒、盞達等司商討成立與漢人對抗的設計委員會」。
早喺1942年，刀京版喺日軍攻陷騰龍時，就提出過「興夷滅漢」嘅口號。而刀嘅老竇刀安仁，去日本留學時受過日本天皇嘅接見，日本表示支持佢建立「幹崖國」。報章啲文章藉單舊事，批評啲土司係「封建統治」，話係改土歸流同勘亂唔夠徹底先會咁。
喺1949年11月15號，國共內戰度國民黨軍不停咁失勢，滇系主政人物盧漢呢陣時私下搵咗位滇商友人，代表佢去美國駐昆明領事館拜會代理館務嘅副領事陸德瑾。滇商用咗盧漢代表嘅身份話，雲南省政府受到咗美國國會通過嘅軍事援助方案，仲有華府願意援助中國大陸度反共地區政權嘅鼓舞，尋求美方支持雲南宣佈獨立。
代表又話，美國政府如願意協助保持雲南領土嘅完整，唔受國共兩方嘅染指，省「最高當局」會願意接受美國提出嘅任何條件，包括切斷同中國政府嘅關係，接受美國外交保護同美軍進駐，同時會照美方有關軍事政治同經濟方面嘅指令。
陸德瑾之後啦啦聲發咗電報畀國務院，請求明確嘅指示。佢表示咗同情盧漢嘅困境仲有雲南嘅獨立傾向，佢又擔心，類似美國駐瀋陽領事館人員畀中國共產黨拘捕嘅情況，會喺昆明重演，因而又向華府示警，話若斷然拒絕咗個提議，會不利雲南政情，美國駐當地領事館人員嘅安全撤離都會受影響。
一個禮拜之後，美國國務卿艾奇遜同美參謀首長聯席會議討論後，駁回咗盧漢有關雲南獨立嘅秘密請求，美國政府認為，連當地國軍部隊都擋唔到解放軍攻勢嘅情形之下，美國對於地理位置遙遠嘅雲南，更冇可能有效咁運補軍事同其他相關物資。
喺11月28號，見著重慶即將畀解放軍佔領，盧漢密使又向陸德瑾最後請求咗一次，強調任何形式嘅美援都會有用，唔一定要派兵，盧漢甚至願意先公開宣佈雲南獨立，再請求國際嘅協助同保護，佢相信呢種做法可以避免埋美國有「干預中國內政」嘅嫌疑。
到12月9號下晝，張群、余程萬、李彌等又返到咗昆明。盧漢就即刻將張群單獨軟禁，再用張群嘅名出咗通知，請國民黨中央駐雲南啲軍事首腦，喺晚黑9點到盧漢公館開緊急會議。等人齊後，盧漢嘅警衛營長李青龍就帶著十幾個警衛，扣押嗮啲人。
到咗十點正，盧漢就喺五華山雲南省政府嘅主席辦公室，宣佈「雲南起義」，投奔中國共產黨嘅陣營。1950年2月20號，陳賡、宋任窮帶著中國共產黨軍隊入昆明，好快就破壞咗《和平解放之五點協議》，盧漢為此兩度自殺但冇成功。
上海自治運動，近似講係滬獨，細話近代以來謀求上海獲得地方自治嘅思潮及實際活動。清末到民國時期，上海就有實行過地方自治。2006年後，上海復旦大學及香港大學部分學者，有一再提出構想上海建立類似香港嘅特別行政區搞自治，引發咗關注。
後尾，因大量新移民湧入上海，導致本地人嘅權益受損，上海市民發出希望上海實行地方自治同「滬人治滬」嘅訴求，多著重喺保護本地市民嘅權益、母語及文化。自治運動嘅支持者強調「自治不是獨立，也不是分裂」，引用埋新華詞典度「自治」一詞嘅含義來佐證。
辛亥革命後，李平書擔任咗民政總長，自治公所就改組做市政廳。姚文枬等人上書畀新嘅民政總長，再次要求拆城，以振興商業。呢次嘅提案得到民政總長同滬軍都督嘅支持。市政廳決定先由大東門、水關橋西南至救火聯合會一段城牆拆起，跟著一路開工，未夠一個月拆曬三面城牆。
二次革命失敗後，1913年7月28號，袁世凱任命咗鄭汝成做上海鎮守使。8月6號，鄭汝成出任上海警備地域司令官，同日，鄭汝成宣佈上海戒嚴。8月8號《戒嚴法》公佈，戒嚴令將上海劃定成警備地域。李平書被逼走佬日本，其他人員有啲走避東北，有啲靜靜地隱退埋，上海地方自治到呢陣就中斷咗。
1927年由周恩來領導嘅上海第三次工人武裝起義喺3月22號全面奪取咗當地嘅控制權，除咗老軍閥同租界僑民外， 上海各界都圍到「上海自治」嘅朵度。後尾召開咗「上海市民代表大會」，由商界嘅王曉籟、虞洽卿、陳光甫等，國民黨嘅白崇禧、鈕永建等，共產黨羅亦農、汪壽華等，學運領袖林鈞，學者楊杏佛等，共十九人組成咗「上海特別市臨時市政府」，其中有中共黨員九人，工人代表一人，國民黨左派、右派及資產人士代表合共九人。
自1990年代以來，因大量新移民湧入咗上海市，導致咗當地面臨諸多相當嚴峻嘅經濟同社會問題，包括係人口過多、犯罪率攀升、城市資源承載超負荷、社群間嘅文化同價值等激烈衝突、本地文化語言嘅勢微，由此仲導致本地居民同新移民發生對立、網路罵戰等。
好似滬劇呢個上海地嘅傳統戲劇，2006年中畀北京政府列做國家級非物質文化遺產。而隨著現代似推廣普通話嘅衝擊咁，導致咗滬劇嘅後續人才流失同眠斷層，江南地區原有嘅幾十個滬劇演出團體暴減至3個。知名嘅滬劇人馬莉莉試過建議，要求對上海話進行保護。
2006年11月，原籍安徽嘅復旦大學「當代中國經濟」長江特聘教授張軍談及上海經濟嘅定位陣，提出「讓上海成為香港那樣的新特別行政區」。張直言中國需要多幾個香港，允許上海借鑒香港特別行政區嘅模式發展，打頭行喺中國將係明智嘅選擇。
依照呢個結論，復旦同港大共六位起草報告嘅教授，提議咗擴大上海嘅行政範圍，新建立一個長三角特別行政區，仲希望依託提升行政級別兼擴大自主權利，進一步拉動經濟嘅持續增長，仲好恨個建立特別行政區嘅建議同研究成果，可以畀當局採納並決策施行，以成為現實。
到5月23號，新民網刊登咗六位教授發表嘅呢個建議後，5月24號再出現咗以六名教授名義發表嘅聲明，話「從未建議擴大上海行政版圖、建立長三角經濟特別行政區」，仲話新民網記者未採訪過佢哋又未見過佢哋啲研究。
2018年7月18號，紐約州執業針灸師何岸泉宣佈喺紐約成功註冊咗上海民族黨，宗旨「反專制反大一統，滬人治滬，全盤西化」，鼓吹「上海獨立運動」。何仲製作咗「上海共和國」國旗。推動成立「上海民族黨」嘅係持不同政見者，包括諷刺漫畫家變態辣椒。
「香港，作為一個華洋雜處丶中西薈萃嘅地方，係英國殖民地時期，已經發展出佢獨特嘅文化同價值觀，加上近年對於中共殖民嘅仇恨同恐懼，客觀同主觀條件結合，本身已經具備成為一個民族嘅主要條件，係應該擁有民族自決嘅權利。
2018年12月31號，即係2019年元旦遊行嘅前一日，組織嘅倉庫被爆門，點算後，發現損失雙位數字旗幟。香港民族陣綫發言人梁頌恆形容，喺廿四個鐘入面多個支持港獨嘅組織先後受到跟蹤滋擾，相信係有系統咁針對今日行動。
遊行照常舉行，大約有百幾人參與，遊行隊伍下晝三點喺銅鑼灣東角道同民陣元旦遊行一齊起步，但喺下晝四點半抵達灣仔差人總部之後解散，無跟民陣去終點政府總部公民廣場。遊行期間港獨派人士鄭俠多次率領支持者叫口號，包括「脫共解殖」、「民族自決」、「莊敬自強」、「香港獨立」、「西藏獨立」、「打倒殖民政權」、「一國兩制是謊話」、「兩國才有兩制」、「香港唔獨、實變大陸。
」等，又提及中共將新疆維吾爾人送入集中營虐待、中共違反中英聯合聲明，形容中共乃「全世界嘅敵人」。當遊行隊伍經過利園山道附近，港獨支持者被「愛護香港力量」嘅支持者辱罵「唔愛國」，質疑民陣「包庇港獨」。港獨支持者高呼「香港獨立」回應。
2019年7月22號，夜晚八點幾，香港民族陣綫嘅facebook被洗版，多數留言都重複，內容包括《基本法》第18條、「支持香港警察」、「感謝香港人」、「一個中國是共同願望、一國兩制是明確目標」等，亦有五毛留言貼上「中國」特色嘅「表情包」貼圖。
多名留言嘅五毛畀人起底。後來，有網友將查到嘅資料攞去填寫從軍表格，「幫助」帝吧成員參軍，並且「志願」選填「艱苦地區部隊」，甚至將宗教欄位填為「伊斯蘭教」。中國「豆瓣討論區」上有疑似「苦主」嘅五毛表示，自己遭到「港獨人肉」且「被從軍」。
反送中大遊行，又叫民陣第三次反逃犯條例修訂遊行，係民間人權陣線响2019年6月9號搞嘅第三次反對逃犯條例修訂草案公眾遊行。呢次遊行主辦單位宣稱有103萬人參加，警方就話高峰期有24萬人，而社會普遍都認同遊行人數多過2003年七一遊行嗰次，做咗香港主權移交後最大規模遊行。
東區尤德夫人那打素醫院，簡稱東區醫院，東區醫院係由香港政府同埋雅麗氏何妙齡那打素醫院共同成立嘅基督教醫院，香港東區一間大型區域綜合醫院，喺1993年10月15號成立，為港島東居民提供全面嘅專科服務，係醫院管理局港島東聯網轄下嘅六間醫院之一，地址係港島柴灣樂民道3號，個名係紀念港督尤德嘅夫人同雅麗氏何妙齡那打素醫院。
東區尤德夫人那打素醫院喺1993年成立，東區醫院係香港嘅其中一間大型綜合醫院，為港島東居民提供全面嘅專科服務。佢哋以尤德嘅老婆嘅名命名，前身係一百年前起嘅雅麗氏何妙麗那打素醫院，係香港第一間以西方醫術醫病嘅華人醫院，從前嘅東區醫院係叫做雅麗氏何妙齡那打素醫院係中西區一帶紥根，後來係1990年代搬咗去大埔區。
喺香港逃犯條例爭議期間，喺2019年11月11日西灣河進行嘅「大三罷」入面，警察對示威者開槍，其中一個22歲讀嘅IVE男仔，被送往東區醫院。有網上傳言話東區醫院有一名叫秦苑君嘅資深護士出賣病人私隱，趁中槍男仔昏迷，偷走佢嘅手機，擅自用佢嘅指紋unlock手機，並將手機交畀警察。
鄧肇堅醫院，係香港港島灣仔區一間公立醫院，喺1969年創辦，由已故嘅鄧肇堅爵士捐贈醫院所需嘅一半成本，因以以鄧爵士命名，而家由醫院管理局管理，係港島東聯網其中一間醫院，地址係港島灣仔皇后大道東282號。
鄧肇堅醫院喺1969年成立，由已故嘅鄧肇堅爵士捐贈醫院需要嘅一半成本，因此以鄧爵士命名。1994年，醫院成為香港第一間醫護人員急症科訓練中心。為咗進一步提升效率同更有效運用醫療資源，鄧肇堅醫院同律敦治醫院的管理喺1998年合併。
律敦治醫院係香港港島灣仔區一間公立全科醫院，喺1991年創辦，個名紀念香港企業家同慈善家律敦治，最早嘅前身1841年創辦嘅皇家海軍醫院，而家由醫院管理局管理，係港島東聯網其中一間醫院，地址係港島灣仔皇后大道東266號。
喺2000年1月1號，一名女子哈麗喺律敦治醫院治療癲癇發作，但律敦治醫院被指照顧不周，最終病人因為呼吸衰竭死咗。佢嘅英國籍老公之後入稟控告醫院，事件引發香港對於種族歧視同埋醫生、醫療機構人員造成嘅醫療過失嘅探討，亦促使香港喺2008年通過《種族歧視條例》避免未來再發生呢類遺憾。
喺雨傘革命期間，親中派網民之間流傳住唔少假新聞指控雨傘革命嘅示威者。其中一單新聞指控示威者造成嚴重交通擠塞，令一名大肚婆遲咗64分鐘先到達嘅律敦治婦產科病房，仲造成女嬰嚴重腦部缺氧。不過，律敦治醫院其實並無婦產科，文章全屬虛構。
東華東院係香港一間公立醫院，喺1929年成立，係香港東華三院創辦嘅第三間醫院，而家由醫院管理局管理，係港島東聯網其中一間醫院，地址係香港島銅鑼灣掃桿埔東院道19號。喺1991年被評為三級歷史建築，2009年12月18號改評為香港二級歷史建築。
長洲醫院，係香港離島區長洲一間公立醫院，喺1934年創辦，個英文名紀念創辨團體聖約翰救傷會，而家由醫院管理局管理，係港島東聯網其中一間醫院，地址係長洲東灣長洲醫院路。喺2010年1月22號被評為香港三級歷史建築。
1925年，港督金文泰上任，為咗改善香港嘅公營醫療服務。1929年9月，喺九龍塘南部嘅公立醫院九龍醫院開始啟用，金文泰亦喺同年宣佈喺香港島起一間規模更大嘅醫院。新醫院選址薄扶林道同沙宣道對上嘅山麓，背靠太平山，面向西博寮海峽。
瑪麗醫院係當時遠東地區規模最大嘅醫院，H型嘅7層主建築物共分5個翼，啟用同年起亦成為香港大學嘅醫科生臨床實習同埋教書嘅地方。香港日治時期，醫院曾經俾日軍徵用。1945年10月1號，即係香港重光後個幾月，瑪麗醫院重開。
東華醫院喺1870年根據《倡建東華醫院總則》而成立，以社區為本，為中環同港島西區居民提供多種住院、門診同復康日間服務。係第一間接受醫院管理局補貼而提供中醫門診服務嘅醫院，推行多個結合中西醫療法嘅試驗計劃，畀中醫師同西醫合作，為病人謀福祉，乃係香港公立醫院服務嘅里程碑。
大口環根德公爵夫人兒童醫院，簡稱根德公爵夫人兒童醫院，係香港港島南區一間公立醫院，喺1955年創辦，個名紀念根德公爵愛德華親王嘅夫人，而家由醫院管理局管理，係港島西聯網其中一間醫院，地址係港島沙灣大口環道12號。
大口環根德公爵夫人兒童醫院喺1956年成立，當時嘅創辦機構係香港弱能兒童護助會。醫院而家為全香港兒童病人提供專科服務，並為十八歲以上脊柱出現問題嘅骨科病人，提供治療、康復同住院服務。此外，醫院喺兒童骨科疾病治療方面享負盛名，喺處理脊柱畸形嘅病例上更享盛譽，名氣唔單止遍及香港，並延伸到世界各地。
麥理浩復康院喺1984年成立，當時嘅創辦機構係香港復康會。復康院為身體殘障嘅病人提供全面同貼身嘅復康計劃，幫助佢哋重拾自信，再次融入社會。此外，亦為出院後嘅身體嚴重傷殘嘅人，提供長期嘅護理服務。復康院同香港復康會同香港大學經常保持緊密聯繫，亦合作推動多項關於專科同以社區為本嘅復康服務。
葛量洪醫院喺1957年成立嘅時候，由香港防癆心臟及胸病協會管理。醫院擔任轉介中心嘅角色，專門提供成人心臟同胸肺疾病全面嘅內科治療，同時設有老人科同紓緩醫學服務。另外，葛量洪醫院同香港大學緊密合作，為公立同私營機構護士提供專科訓練，亦喺2009年增設一間白內障中心，為白內障人士提供日間手術服務，又同其他機構一齊推展心臟同胸肺健康，並且一直進行創新研究，不斷尋求專業領域上嘅突破，更喺2008年重辦護士學校，培訓登記護士，又設立咗李嘉誠基金會寧養服務計劃寧養中心，為癌症病人同屋企人提供全人照顧。
九龍醫院提供多個專科嘅急症同延續護理服務，更具有香港其中一間最大型嘅胸肺專科中心，同時為伊利沙伯醫院同基督教聯合醫院康復中嘅病人，提供延續護理服務。九龍醫院係香港頭幾間設立康復科部門嘅醫院之一，亦係首間提供胸肺康復計劃、精神科老人日間醫院同藥物濫用診所嘅醫院。
東華三院黃大仙醫院喺1965年由東華三院成立，係一間延續護理同胸肺科疾病專科醫院，目的係提供跨科復康訓練計劃，幫助病人重新融入社會。醫院亦設立特殊計劃，照顧有需要嘅病人，例如慢性胸肺疾病、身體殘障同患有複雜老人疾病等。
喺華永會同東華三院支持下，醫院亦提供結合西方醫學同傳統中醫藥治療嘅服務畀頤養護理病房嘅末期癌症患者。目標為紓緩病者徵狀，並改善佢哋晚期嘅生活質素。另外，2016年成立嘅香港賽馬會復康醫療中心，透過橫向整合模式，將所有復康設施同醫療儀器集中喺同一樓層，中心亦配備多項先進設備例如懸掛式病人運送系統。
香港眼科醫院喺1992年啟用，前身係油麻地眼科中心，為廣大市民提供第二級同第三級眼科轉介服務。香港中文大學眼科及視覺科學學系設喺呢間醫院度，同醫院嘅臨床服務結合，為香港中文大學嘅醫科學生提供眼科訓練。
服務嘅其中一項重任，就係鼓勵社會大眾定期捐血，而收集血液嘅途徑來自四個流動隊、七間固定捐血站同捐血巴士。血液收集之後，會進行嚴格嘅血型同傳染病篩選等測試，並同時為血液進行處理，製造成一系列的血液製品。
1991年12月，香港紅十字會根據與醫院管理局簽定嘅協議，將收集同處理血液同血液成份工作嘅管理同監控，連埋相關嘅物業、設施同運作，轉交並指派俾醫院管理局負責，隸屬九龍中聯網。香港紅十字會無再參與輸血服務中心嘅日常運作，輸血服務中心嘅人員都係醫院管理局請同管理嘅。
香港兒童醫院係香港一間兒童醫院，位於九龍九龍城區啟德承昌道一號，即係啟德機場原南停機坪，觀塘避風塘岸邊，佔地21,685平方米，建築面積大概179,223平方米，包括兩座各樓高11層嘅獨立大樓、中央庭院、地庫同埋相關設施，亦有全香港第一個可以升降池底嘅醫院水療池，共提供468張床位。
香港兒童醫院屬於《啟德發展計劃》次階段項目之一，2014年2月25號動工，2018年完工，2018年12月18號開始分階段投入服務，只接受轉介個案，冇急症室或普通科門診，2019年3月27號開始提供住院服務，預計2020年床位數量會增加至230張。
香港兒童醫院嘅設立，目標係提高兒科專業水平，為病情嚴重同複雜嘅病童提供更加優質嘅臨床服務。透過鼓勵多方面嘅協調合作，匯聚來自香港同境外公私營兩界別嘅醫療同學術機構嘅專家同先進醫療技術，同各地著名嘅兒童醫院建立夥伴關係。
香港兒童醫院啟用之後嘅首階段，將會提供4個醫療專科服務，包括癌症、腎科、心臟科同外科，專門負責接收來由各區醫院聯網所轉介嘅最嚴重同最複雜嘅兒童病症。香港兒童醫院將會具有能力處理抽取骨髓、骨髓移植同更換臍帶血等。
基督教聯合醫院喺1973年成立，之前係一間補助醫院，佢係由香港基督教協進會同雅麗氏何妙齡那打素醫院合作創建。基督教聯合醫院係一間全科醫院，為東九龍區嘅人口提供住院、日間醫院、門診同社區護理服務。此外，醫院亦管理五間東九龍區普通科門診診所、容鳳書紀念中心嘅老人科日間醫院、物理治療、精神科同放射診斷服務，同埋茶果嶺道尤德夫人分科診療所嘅職業治療服務同藥房服務。
靈實醫院喺1955年由一群海外宣教士成立，喺基督教靈實協會同醫院管理局管治下，今日已經發展成為一間專科復康醫院，提供老人同復康服務、胸肺服務、紓緩治療服務同療養服務。醫院嘅主要宗旨，係以全面關懷、積極進取同尊重生命嘅態度，幫助病人同佢哋嘅屋企人去面對疾病、痛苦，甚至死亡，活得有尊嚴同平安。
將軍澳醫院係將軍澳第二間醫院，提供第二層醫護服務。佢同基督教聯合醫院及靈實醫院組成九龍東醫院聯網。將軍澳醫院亦係醫院管理局首間採用三角形病房設計嘅醫院，呢個設計為響病房中央設有一個開放式工作間，方便醫護人員觀察病人情況，亦能有效運用病房空間。
2001年2月5號將軍澳醫院正式全面投入服務，當中包括24小時急症室服務。2006年4月7號喺醫院管理局資助同香港浸會大學支持下響醫院一樓開設「基督教靈實協會暨香港浸會大學中醫診所及臨床教研中心」，由基督教靈實協會負責營運。
北大嶼山醫院喺2013年9月開始投入服務。現時，醫院提供急症室服務、住院服務、日間護理服務，包括專科門診服務、社區健康中心、專職醫療服務同社康護理服務。此外，醫院亦設藥房、並提供放射診斷同病理化驗服務。
明愛醫院喺1964年成立，係一間全科醫院，為住院同門診病人提供全面的急症、復康、日間同社區醫療服務。呢種一站式服務符合病人嘅需要，佢哋當中大部份係年長、低收入人士同新移民。醫院同創辦機構香港明愛維持緊密聯繫，本住明愛「獻出愛心，帶來希望」嘅宗旨服務社群。
呢間醫院喺1973年落成，主要為荃灣同鄰近地區市民提供急症同延續護理服務。仁濟醫院而家係九龍西醫院聯網其中一間急症醫院，而呢間醫院嘅耳鼻喉頭頸外科亦係聯網嘅專科轉介中心，呢間醫院亦係香港提供全關節置換手術服務嘅主要醫院之一。
醫院近年更喺唔同專科嘅範疇下成立唔同嘅治療中心，包括錢曼娟健康乳腺中心、曾永裕耳鼻喉日間診療紀念中心、曾永裕頭頸腫瘤微創治療紀念手術室、全關節置換手術中心、內分泌外科診所、包安急性腦血管治療中心、綜合糖尿/內分泌及腎科日間護理服務、周浩源內視鏡中心、蘇陳偉香長者日間醫院，為有需要嘅病人提供服務。
葵涌醫院喺1981年成立，專門照顧急性同慢性嘅精神科成年人/青少年/兒童，同時提供多項附屬精神科服務，並由多個專職醫療服務支援。此外，醫院致力發展社區外展隊，共營運五間精神科門診診所。醫院同多間中途宿舍、庇護工場、教育同社會福利機構合作，提供持續嘅護理服務，幫助精神病患者重新投入社區。
沙田慈氏護養院由香港慈氏安養院基金會成立，係一間延續護理醫院，為需要長期住院嘅嚴重傷殘人士同埋中央輪候冊申請者提供護理服務。護養院以「家」嘅環境，為病人提供多項相關服務，鼓勵病人自行管理自己嘅生活方式同活動。
大埔醫院係為其他醫院轉介嘅長者、長期病患者、急症精神科病人同埋中央護理輪候名冊申請者等，提供醫學評估、延續護理同綜合復康服務，亦係香港三間脊髓損傷康復中心之一。醫院確保病人獲取優質同全面嘅服務，事事以病人為先，並致力改善社區的健康。
北區醫院係為人口增長迅速嘅新界北區提供醫療服務，切合居民所需。醫院喺1998年分階段運作，提供門診同住院服務，尤其著重日間治療同埋社區外展服務。北區醫院慈善信託基金喺2007年6月成立，支援醫院改善區內公眾嘅生理同精神健康。
屯門醫院係一間位於香港新界西屯門區嘅政府醫院，始建於1979年，於1990年3月8號啟用。醫院座落於新界屯門青松觀路，東面係屯門河，西面係青山醫院，北面係兆康苑。家下由醫院管理局管理，隸屬新界西聯網，為屯門新市鎮及新界西北區居民提供服務。
醫院大樓樓高10層，地下主要係急症室以及日間寧養中心，1樓有社區服務中心及圖書館，2樓有餐廳、病房及手術室。為擴展服務，醫院成立咗創傷科小組及提供先進嘅心導管化驗室裝備，並籌組初生嬰兒深切治療部、深切治療部及冠心病護理部。
青山醫院，花名「青山」，係香港最著名嘅精神科醫院，位於屯門青松觀路15號，而家由醫院管理局管理，係新界西聯網其中一間醫院。青山醫院喺1961年落成，提供法醫精神科、老人精神科服務、兒童及青少年精神科、智障精神科、復康服務、精神科社康服務、屯門酒與藥物依賴組等服務。
青山醫院喺1961年成立，係香港歷史最悠久嘅精神科醫院，為新界居民提供精神科住院服務，並管理多間精神科診所同日間醫院。此外，醫院亦為其他醫院嘅住院病人提供諮詢服務。除咗一般精神科治療之外，醫院並提供多項相關嘅專科服務同復康計劃。
小欖醫院係香港醫院管理局轄下一間療養同康復醫院，隸屬新界西醫院聯網，專門為嚴重智障同無法獨立生活嘅病人，提供高度護理服務。小欖醫院喺1972年創辦，2012年4月搬到而家地址係新界屯門區小欖青松觀路15號。
小欖醫院喺1972年成立，係香港唯一一間專為16歲或以上嚴重智障人士提供全面綜合康復同療養服務嘅醫院。除咗一般醫療同精神科治療之外，亦提供護理服務、職業治療、物理治療、義肢同矯形服務、醫務社工服務同智能教育訓練。
明德國際醫院係香港一間私家醫院，喺香港島太平山奇力山，初期為山頂區居民提供醫療服務，1951年後全面開放服務畀所有病人。明德國際醫院被列為第二級歷史建築物，入邊嘅醫療設備相當先進，手術室設計創新，牆身係玻璃屏，以及沿用天花吊臂裝置手術儀器等。
1858年聖誕節，啱啱喺印度結婚嘅英國夫婦Granville Sharp同Matilda Lincolne抵港，前者後來成為商人，後者注重社福發展，後來成為慈善家。1893年，Matilda離世，Granville為咗紀念亡妻，決定興建醫院，但呢個計劃要等到六年之後Granville死後，先可實現，而Matilda亦係全港第一個接受火葬嘅人，而家同丈夫嘅骨灰同葬喺跑馬地天主教墳場。
1940年，醫院被改為軍方醫院。1941年日本侵港期間，山頂被炸彈轟炸，火勢蔓延至明德醫院。其後醫護人員及病人被拘留喺赤柱集中營，當時醫院主席Sir Vandeleur為監獄病人提供藥物而被拷打至死。
明德醫院係非牟利私家醫院，病房係酒店式設計，設有102張病床。病房分為私人、雙人同標準套房，所有房間都有醫療設備，私人房間有露台。醫院設有普通內外科、兒科、產科、骨科、手術護理、家庭醫護中心、深切治療及身體檢查等服務。
卓永興喺1981年獲委任做警務督察，1984年轉職政務職系，做過唔同決策局同部門。佢2007年至2010年做食物環境衛生署署長，2010年至2014年做勞工處處長，2014年至2015年做律政司政務專員，2015年至2019年做創新及科技局常任秘書長。
楊何蓓茵喺1986年加入政府做行政主任，1988年轉職政務職系，做過唔同決策局同部門。佢2008年至2012年做公務員事務局副秘書長，2012年至2017年做運輸署署長，2017年至2020年做教育局常任秘書長，2020年至2022年做公務員事務局常任秘書長。